|  |
| --- |
| Skūbis Dū |
|  
Franšizės logotipas nuo 1997 m. |
| Žanras | Detektyvas, komedija |
| Kūrėjas (-ai) | Joe RubyKen Spears |
| Kompozitorius (-iai) | Ted Nichols |
| Gamyba |
| Prodiuseris (-iai) | Joseph Barbera (1969–2006)William Hanna (1969–2001) |
| Kinematografija | Charles A. Nichols |
| Trukmė | 22 min. |
| Gamybos kompanija | Hanna–Barbera Productions (1969–1991)Warner Bros. Animation (2002–dabar) |
| Transliacija |
| Originalus kanalas | CBS (1969–1976)ABC (1976–1991)The WB (2002–2005)The CW (2006–2008)Cartoon Network (nuo 2010)Boomerang (nuo 2017) |
| Išorinės nuorodos |
| Oficiali svetainė |

**„Skūbis Dū"** (angl. *Scooby-Doo*) – kultinė amerikiečių animacinė franšizė, kurią sudaro televizijos serialai, pradėti kurti dar 1969 m. Kūrėjai Džo Rubis (*Joe Ruby*) ir Kenas Spiersas (*Ken Spears*) sukūrė originalų serialą „Skūbi Dū, kurgi tu!" (angl. *Scooby-Doo, Where Are You!)* „Hanna-Barbera Productions" nurodymu 1969 m.

Sekmadienio rytais rodytas animacinis serialas apie paauglius Fredį Džounsą (*Fred Jones*), Dafnę Bleik (*Daphne Blake*), Velmą Dinkli (*Velma Dinkley*), Norvilą „Šegį" Rodžers (*Norville "Shaggy" Rogers*) bei jų kalbantį vokiečių dogą Skūbį Dū, drauge bandančius išspręsti nusikaltimus, kuriuos vykdo paranormaliomis būtybėmis apsimetantys nusikaltėliai, sulaukė didžiulio populiarumo tiek JAV, tiek kitose pasaulio šalyse. 2013 m. „TV Guide" įvertino „Skūbį Dū" kaip penktą visų laikų geriausią animacinį filmą.

Istorija
--------

### Ankstyvieji metai: 1969–1976

#### „Skūbi Dū, kurgi tu!"

Pirmoji „Skūbi Dū, kurgi tu!" serija debiutavo CBS televizijoje 1969 m. rugsėjo 13 d. Skūbio Dū kalbėsena buvo artima kitame populiariame animaciniame filme „The Jetsons" rodyto personažo – šuns Astro – kalbėsenai, kurį įgarsino tas pats balso aktorius. 1969–70 m. laikotarpyje iš viso buvo sukurta 17 serijų.

Kiekvienoje serijoje veiksmas vyksta vis kitoje vietoje, į kurią Skūbis Dū ir keturi paaugliai – Fredis, Šegis, Dafnė ir Velma – atvyksta su mikroautobusu pavadinimu Mistikos mašina, išdažytu psichodelinėmis spalvomis ir hipių subkultūrai būdingais vaizdiniais. Serijos metu pagrindiniai veikėjai susiduria su tariama antgamtine būtybe, gąsdinančia vietinius gyventojus, ir drauge bando išsiaiškinti, kas už to slypi. Įprastai jaunuoliai išsiskirsto, siekdami surasti kuo daugiau užuominų, padėsiančių išspręsti paranormalų detektyvą, ir protarpiais yra užpuolami būtybių, norinčių juos atgrasyti nuo tolimesnių paieškų. Ilgainiui draugai supranta, kad jų tiriama paranormali veikla – paprasčiausia apgaulė, ir Fredžio paspęstų spąstų dėka jaunieji detektyvai būtybę pagauna, kuri dažniausiai tebūna kostiumą dėvintis piktadarys. Šį demaskavus kaip kriminalinį nusikaltėlį, užsiėmusį neteisėta veikla prisidengiant paranormalios būtybės istorija, jis yra suimamas bei pasodinamas už grotų. Serijos pabaigoje piktadarys baigdamas savo monologą įprastai priduria: „...aš būčiau išsisukęs nesučiuptas jeigu ne tas didelis šuo su landžiais vaikais!"

Įvertinimas
-----------

Mistikos mašina „San Diego Comic-Con International" mugėje 2013 m. 
Per penkis dešimtmečius „Skūbis Dū" pelnė du „Emmy" apdovanojimus – 1989 m. „Daytime Emmy" nominaciją už „Šuniukas vardu Skūbis Dū" ir 2003 m. už „Kas naujo, Skūbi Dū?", kuomet balso aktorė Mindi Koun (*Mindy Cohn*) laimėjo kategorijoje „Nepriekaištinga atlikėja animacinėje programoje". Mokslo šalininkas Karlas Siganas (*Carl Sagan*) itin palankiai įvertino laidoje figūruojantį skepticizmą į paranormalias temas bei tikino, kad „Skūbio Dū" analogas suaugusiesiems būtų pravartus visuomenei.

„Skūbis Dū" išsaugojo reikšmingą gerbėjų bazę, kuri nuosekliai augo nuo XX a. 10 deš. dėl laidos populiarumo tarp vaikų bei nostalgiją jaučiančių tėvų, užaugusių su šiais personažais. Kai kurie televizijos kritikai linkę manyti, jog programos gebėjimas suderinti komedijos, veiksmo ir siaubo žanrus buvo esminė plataus masto sėkmės priežastis. Kaip ir planavo Fredis Silvermanas (*Fred Silverman*) bei „Hanna-Barbera", „Skūbis Dū" serijose figūruojančios šmėklos, pabaisos bei nejaukios vietos labiau pasižymi komedijos, o ne siaubo žanrui būdinga stilistika – tai lėmė, kad animacinis serialas buvo tinkamas ir jaunai auditorijai. „Visumoje [„Skūbis Dū"] nėra šiaip laida, kuri pernelyg stimuliuotų vaikų emocijas ir įtampas", – 2002 m. interviu metu pakomentavo Amerikos vaikų ir žiniasklaidos centro vykdantysis direktorius Deividas Klimanas (*David Kleeman*). „Joje pakankamai linksmybių, kad būtų linksma be kažko, kas jiems sukeltų nerimą ar košmarus."

Vyresni paaugliai ir suaugusieji pripažino, jog „Skūbis Dū" jiems patinka dėl jautresnių temų, įskaitant narkotikus bei seksualumą: seriale būta užuominų, kad Šegis galimai vartoja kanapes, o Velma yra lesbietė. Dėl šių klausimų paplitimo populiariojoje kultūroje tokios temos paliestos ir 2002 m. filme „Skūbis Dū". Vis dėlto kai kurios scenos prieš premjerą buvo iškirptos, siekiant užtikrinti, kad filmas išliktų tinkamas žiūrėti visai šeimai.

Kaip ir daugelis kitų „Hanna-Barbera" laidų, ankstyvosios „Skūbis Dū" serijos kartais kritikuojamos dėl produkcijos kokybės ir siužeto. 2002 m. Džeimis Malanovskis (*Jamie Malanowski*) „The New York Times" tvirtino, kad programoje „paslaptys nėra labai paslaptingos ir humoras vargiai juokingas. O kalbant apie animaciją, na, piešiniai ant jūsų šaldytuvo gali pakonkuruoti."

Išnašos
-------

1. ↑  Shostak, Stu (2012-02-05). „Interview with Joe Ruby and Ken Spears" [Interviu su Joe Ruby ir Ken Spears] (anglų kalba). *Stu's Show*. Nuoroda tikrinta 2013-03-18.
2. 1 2  CD liner notes: Saturday Mornings: Cartoons' Greatest Hits, 1995 MCA Records and its successor Warner Bros. Animation have produced numerous follow-up and spin-off animated series and several related works, including television specials and made-for-TV movies, a line of direct-to-video films, and two Warner Bros.-produced theatrical feature films. Some versions of *Scooby-Doo* feature variations on the show's.
3. ↑  „TV Guide magazine's 60 greatest cartoons of all time" [Žurnalo „TV Guide" 60 geriausių visų laikų animacinių filmų] (anglų kalba). *Fox News*. Nuoroda tikrinta 2021-03-07.
4. ↑  Webb, Alex (2002-07-12). „Three decades of 'those pesky kids'" [Trys „tų landžių vaikų" dešimtmečiai] (anglų kalba). *BBC News*. Nuoroda tikrinta 2020-04-04.
5. ↑  „Awards for What's New, Scooby-Doo?" [„Kas naujo, Skūbi Dū?" apdovanojimai]. *IMDb*. 2006-08-14. Originalas suarchyvuotas 2004-04-15.
6. ↑  Sagan, Carl (1997). *The Demon-Haunted World: Science as a Candle in the Dark* [*Demonų apsėstas pasaulis: mokslas kaip žvakė tamsoje*] (anglų kalba). New York: Ballantine Books. 374 psl. ISBN 9780345409461.
7. ↑  Berardinelli, James. „Review: Scooby-Doo (2002)" [Recenzija: „Skūbis Dū" (2002)] (anglų kalba). *Colossus.net*. Originalas suarchyvuotas 2006-07-19. Nuoroda tikrinta 2017-03-08.
8. ↑  Elias, Justine (2002-02-24). „For Young Viewers; Scooby-Doo Forever: The Curious Cachet of a Cowardly Dog" [Jauniesiems žiūrovams; Skūbis Dū per amžius: įdomus bailaus šuns portretas] (anglų kalba). *The New York Times*.
9. 1 2  Chambers, Bill (2002). „Review for Scooby Doo's Original Mysteries" [Recenzija, skirta „Skūbis Dū" originaliems detektyvams] (anglų kalba). *Film Freak Central*. Originalas archyvuotas 2006-10-13. Nuoroda tikrinta 2006-08-13.
10. ↑  Burke, Timothy (1999). *Saturday Morning Fever* [*Šeštadienio ryto karštligė*] (1 leidimas) (anglų kalba). New York: St. Martin's Griffin. 106 psl. ISBN 0-312-16996-5. OCLC 38832996.
11. ↑  Elder, Robert K. (2002-06-17). „Zoinks! 'Scooby-Doo' stays true to its animated roots" [Zoinks! „Skūbis Dū" lieka ištikimas savo šaknims animacijoje] (anglų kalba). *Chicago Tribune*.
12. ↑  Malanowski, Jamie (2002-05-12). „One for the Scooby Cognoscenti" [Pasisakymas Skūbio žinovams] (anglų kalba).*The New York Times*.